Андрей Бели
Залез

Превод от руски: Иван Теофилов, —

chitanka.info

Безкрайна шир. Полюшва се лениво

овес — трепти.

За същите мечти нетърпеливо

духът ми бди.

Печал ленива, виненозлатиста

се в облак скри

и обкръжена от дъга огниста,

в сребро гори.

Залязва слънцето в червено злато

и пак лети

върху овесите вълнение свято,

шуми — шепти:

„Душа, смири се: този ден приключи

сред златен пир,

здрачи над бившето благополучие

и тази шир.

Изнемощял — светът в покой заспива

и занапред

не чака никой пролетта красива.

И този гнет

хвърли! Тук нищо не остава.

Сам свършваш ти.

Светът изчезна — Господ го забравя.

Какви мечти

очакваш? Огледалната, огниста

шир облак скри

и обкръжена от дъга огниста,

сред кръв искри.“

Огромна тайна като роза жива

сега трепти.

Здрачи. Люлее се ленива нива,

шуми — шепти.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.